FRAN PES STORI | OL WITNES BILONG JEHOVA I HUSAT?
Bilong Wanem Mipela i Save Autim Tok?
Klostu olgeta man i save olsem ol Witnes Bilong Jehova tasol i save mekim wok autim tok. Mipela i save autim tok long ol haus, ol pablik ples, na long ol hap ol man i stap long en. Bilong wanem mipela i save autim tok?
Ol Witnes Bilong Jehova i autim tok, long wanem, ol i laik givim biknem long God na tokim ol man long nem bilong em. (Hibru 13:15) Na tu, ol i bihainim tok bilong Jisas Krais, em i tok: “Olsem na yupela i mas i go na kamapim ol disaipel long olgeta lain man, . . . Skulim ol long bihainim olgeta samting mi tokim yupela long mekim.”—Matyu 28:19, 20.
Na tu, mipela i autim tok bikos mipela i laikim tru ol arapela man. (Matyu 22:39) Mipela i save olsem planti man i gat lotu na bilip bilong ol, na mipela i luksave olsem i no olgeta man bai amamas long harim tok mipela i autim. Maski i olsem, mipela i autim tok bilong Baibel long ol man na bai ol i ken kisim laip. Mipela i bihainim pasin bilong ol Kristen long taim bilong ol aposel, na mipela “i no lusim pasin bilong skulim ol manmeri na autim gutnius long Krais.”—Aposel 5:41, 42.
Saveman Antonio Cova Maduro i tok: “Ol Witnes Bilong Jehova i lusim bikpela taim na strong . . . , long helpim ol man long olgeta hap bilong graun long kisim save long ol gutpela tok bilong Baibel.”—Niuspepa El Universal, Veneswela
Planti man em ol i no Witnes Bilong Jehova i save ritim ol buk na nius bilong mipela. Na planti milion man husat i stadi long Baibel wantaim mipela i bilong ol narapela lotu. Tasol ol i amamas taim ol Witnes Bilong Jehova i bungim ol na toktok wantaim ol.
Mipela i bilip olsem yu gat planti askim long ol Witnes Bilong Jehova. Mipela i singautim yu long kisim save long bekim bilong ol askim bilong yu long rot bilong
Toktok wantaim wanpela Witnes Bilong Jehova.
Go long Web-sait bilong mipela, em www.jw.org.
Go long ol miting bilong mipela. Mipela i singautim olgeta long kam long dispela miting i no gat pe long en.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn